Valoració+experiència+wiki

Avaluació i Valoració de l'experiència wiki. Si us plau, deixeu el vostre nom i grup.

Quan va començar el projecte cal dir que, encara que em divertia la idea, no tenia gaires esperances en el seu funcionament. És força probable que per aquest mateix motiu em mantingués relativament distant del //Wiki// durant els seus inicis, especialment. Tot i això, seria fals dir que després de tot em quedo amb un mal regust de boca de l’activitat. Si bé no hi he participat tant com hauria volgut (especialment durant els seus principis, com ja he esmentat), cal dir que amb el temps la evolució del //Wiki// amb els debats i els articles ha estat considerablement positiva.

De fet, és ben cert que molts de nosaltres no hi haguéssim aportat pràcticament res a no ser de la presència dels treballs obligatoris de classe. Els resums han estat pràctics a l’hora d’estudiar el temari del mateix text (especialment amb manques de temps urgents) i ha esdevingut una eina senzilla d’utilitzar que ens ha entregat un enllaç a partir del qual s’afavoria amb facilitat la nostra dedicació al temari. Probablement d’haver entregat un enllaç d’un vídeo per tal de que la gent el veiés hagués estat una minoria molt menor a la minoria que sí hi ha participat, la gent que l’hagués vist. És aquest un dels punts que, no obstant això, ha fallat. La participació global al //Wiki// és difícil, perquè requereix de prou interès com per participar fora d’hores de classe. I això, com a mínim per a mi, és un pes que m’ha costat de carregar. Davant els exàmens múltiples que caracteritzen segon de Batxillerat, els deures, etcètera, és difícil treure un temps decent per participar, però entre tots i el repartiment de la feina ha estat relativament possible. Crec que, si el projecte es segueix fent constar, pot ser productiu i bo per l’aprenentatge.

En tot cas és una experiència que val la pena d’haver dut a terme, que té parts divertides i que permet de manera força lliure fer allò que a classe podria esdevenir tant i tant pesat (i no parlo del temari en sí, sinó dels treballs, que sempre es fan durs). A part de que, com he esmentat en un bon començament, els debats valen molt la pena (si es duen a terme, que l’últim trimestre ha brillat per la seva absència) i el material a disposar és molt més proper. En fi, és una experiència que, si pot ser, m’agradaria tornar a viure amb una mica més de temps.


 * Oriol López Torres, 2C23**

'Crearem un wiki filosòfic'. Aquestes van ser les paraules o més o menys va anar així. Primerament vaig creure que seria una gran idea i una manera de veure el temari d'una altra manera i realment així ha estat. El fet de poder reunir tota la informació dels diferents treballs que anavem fent crec que és positiu ja que d'una manera o altra et facilita la feina. Té moltes coses positives el wiki ja que si vols dedicar-t'hi i fins i tot pujar la nota tens una manera d'anar fent treballs i penjar-los aquí perquè puguin ser considerats.

Tot i això, crec que s'hi ha dedicat massa temps a classe, temps que potser s'hauria pogut invertir en acabar una mica abans el temari que al cap i a la fi (tot i que sigui una mica trist) és el que ens preocupa. Un cop acabat el temari i havent resolt dubtes sobre els diferents filòsofs i pensaments (hi ha filòsofs que considero que pràcticament no hem comentat) ens haguéssim pogut dedicar amb més plenitud al wiki. Amb això vull dir que per anys propers potser seria millor primer fer i llegir els dossiers a classe i després, un cop això acabat, agafar la idea del wiki amb més força, amb més debats i amb més il·lusió per part de tots.

Ja finalitzant la meva valoració crec, com també opina l'Oriol, que és una experiència que val la pena haver fet tot i que la dedicació potser no ha estat la desitjada. Tots vam començar amb molts textos i molts articles penjats però poc a poc hem d'admetre que la feina que suposa el segon de batxillerat no ens ha permès dedicar-hi el temps suficient i mal ens pesi el wiki ha anat morint...

Així mateix també m'agradaria que ara que ve la selectivitat i hi ha algun link o document que ens pugui ser útil per tots es segueixi penjant ja que de tant en tant estic segura que tothom fa una ullada al wiki per veure com va i per veure si troba alguna informació útil.

Ha estat una bona experiència.


 * Mireia Vila´, 2C31**

No tractaré aquest text com a un debat, i conseqüentment no llegiré les anteriors valoracions. La probabilitat em preveu que repetiré el que diuen, però la mandra em mana callar.

A mi, el WikiFilosòfic ja em va començar a 'agradar' des del primer dia. Si no recordo malament, vàrem perdre 2 o 3 classes, i una web així només es pot qualificar d'amiga des del moment en què apareix. Es va prohibir estrictament plagiar els infinits articles d'opinió (o pàgines d'informació, en to sarcàstic) de la Wikipedia, però com el Sol va a la Lluna, el Wiki va anar al Wiki. Catastròficament, es multiplicaren els articles penjats en proporcions només recordades a Austràlia amb els conills.

Resultat? Infinites pàgines de Copy+Paste que esdevenen un quimera anomenat Wiki! Un desastre organitzat? Crec que el Wiki, per a poder funcionar, ha de constar d'una mena de censura, diguem-li professor, diguem-li estudiant, que no aprovi certes pàgines penjades. Així evitem escombraries virtuals penjades per a confirmar que: "Ei, m'interessa filosofia i he penjat una cosa!".

I enmig d'aquest //junk// som avaluats! Com podrà denotar una pantalla que jo he fet tot un treball i el meu company no ha fet res? Em baixa la nota per culpa del format en què ho presento, que resulta no ser del tot clarivident? Va home va!!

Resumint, em segueix "("agradant ("molt")")" el Wikifilosòfic. Vivim en la era virtual, però encara m'he de "vestir jo", i els deures també els escric. La qualitat dels treballs fets per els alumnes augmentarà considerablement si es demanen per escrit (o imprès, que Déu em perdoni), i sincerament, (crec que poca gent em podrà contrariar), els debats són més disfrutats d'una forma oral que escrita. La gesticulització, les emocions, i l'exemple d'aplicació del mètode socràtic no són realitzables, per escrit, a una velocitat humana. O no és desmotivant que la persona 'contra' qui argumentes trigui una setmana a respondre? //Je voudrais une philosophie vite, s'il vous plâit.//

Dient que **no es necessita el Wiki per a disfrutar més de la filosofia**, ho dic tot.


 * Jan Bosch 2C 07**

Durant aquest any crec que s'ha fet un abús del wiki, per l'assignatura de filosfia. Trobo que entregar treballs i deures per internet es molt més còmode, i que els videos i els debats que s'han fet han sigut molt interessats. Pero crec que el objectiu del wiki hauria d'èsser que els alumnis puguin mostrar la seva opinio filosofòfica respecte una temàtica i no tant per entregar els deures escolars. A més la norma de que s'haguès de fer almenys un comentari sobre qualsevol tema, el professor no l'ha tingut en compte. Però en general crec que el wiki es una nova forma de debatre ja que durant les hores de filosfia no tenim tant temps com a casa, i que els videos sempre són interessants.


 * El wiki es una sala cibernètica de debat, no una sala d'entrega de feines**, i la col·laboracio de tots els integrants del wiki hauria de ser primordial per que aquest wiki funcionès adequadament.


 * Marc Lluís Benaiges 2C 22**